ປະເທດອາຣັບຫາລື ກ່ຽວກັບເຂດຫ້າມບິນ ໃນລີເບຍ
ສັນນິບາດອາຣັບ ປະຊຸມກັນທີ່ກຸງໄຄໂຣ ເພື່ອຫາລືກ່ຽວກັບການຕັ້ເຂດຫ້າມບິນ ເໜືອນ່ານຟ້າລີເບຍ
ບັນດາລັດຖະມົນຕີການຕ່າງປະເທດອາຣັບພວມປະຊຸມກັນ ທີ່ປະເທດອີຈິບໃນວັນເສົາມື້ນີ້ ເພື່ອສົນທະນາຫາລືກ່ຽວກັບ ຄວາມເປັນໄປໄດ້ໃນການສ້າງຕັ້ງເຂດຫ້າມບິນເໜືອນ່ານຟ້າ ລີເບຍ ເພື່ອເພີ້ມທະວີຄວາມກົດດັນຕໍ່ຜູ້ນຳຂອງລີເບຍທ່ານ Moammar Gadhafi ໃຫ້ຢຸດຕິການໃຊ້ຄວາມຮຸນແຮງຕໍ່ ພວກຕໍ່ຕ້ານລັດຖະບານ ເຈົ້າໜ້າທີ່ອະວຸໂສທ່ານນຶ່ງ ຂອງສັນນິບາດອາຣັບກ່າວວ່າ ພວກຜູ້ຕາງໜ້າຂອງລີເບຍ ຈະບໍ່ໄດ້ຮັບອະນຸຍາດ ໃຫ້ເຂົ້າ ຮ່ວມການປະຊຸມ ຊຶ່ງມີຂຶ້ນໃນຂະນະທີ່ ກຳລັງຂອງທ່ານ Gadhafi ເພີ້ມທະວີການໂຈມຕີກຳລັງຂອງພວກຝ່າຍ ຄ້ານຫຼືພວກຕໍ່ຕ້ານລັດຖບານນັ້ນ ປະທານາທິບໍດີສະຫະລັດ ທ່ານບາຣັກໂອບາມາກ່າວໃນ ວັນສຸກມື້ວານນີ້ວ່າ ທ່ານຍັງບໍ່ທັນມີການຍົກເວັ້ນທາງ ເລືອກໃດນຶ່ງສຳລັບການພິຈາລະນາກ່ຽວກັບຄວາມເປັນໄປໄດ້ໃນການຕອບໂຕ້ຕໍ່ການປາບ ປາມຂອງທ່ານ Gadhafi ທີ່ມີຕໍ່ພວກຕໍ່ຕ້ານລັດຖະບານນັ້ນ ພວກຜູ້ນຳຂອງສະຫະພາບຢູໂຣບ ທີ່ປະຊຸມກັນຢູ່ນະຄອນ Brussels ໃນມື້ວັນສຸກວານນີ້ ໄດ້ຕົກລົງຮັບຮູ້ວ່າ ກຸ່ມຝ່າຍຄ້ານ ສະພາແຫ່ງຊາດຂອງລີເບຍ ເປັນອົງການຈັດຕັ້ງທາງການ ເມືອງທີ່ຖືກຕ້ອງຕາມກົດໝາຍ ແຕ່ແນວໃດກໍຕາມສະຫະພາບຢູໂຣບທີ່ມີສະມາຊິກ 27 ປະ ເທດຍັງບໍ່ທັນໃຫ້ການຮັບຮູ້ທາງດ້ານການທູດໂດຍເຕັມຕໍ່ສະພາດັ່ງກ່າວນີ້ເທື່ອ ດັ່ງທີ່ປະເທດ ຝຣັ່ງ ໄດ້ກະທຳໄປນັ້ນ